Ευρωπαϊκό Πανεπιστήμιο Κύπρου

Το **Ευρωπαϊκό Πανεπιστήμιο Κύπρου** (*EUC*) είναι ένα ιδιωτικό πανεπιστήμιο με έδρα τη Λευκωσία, την πρωτεύουσα της Κύπρου, και τη Φρανκφούρτη στη Γερμανία, το οποίο μετεξελίχθηκε από το Cyprus College (έτος ίδρυσης 1961), το αρχαιότερο πανεπιστημιακό ίδρυμα στην Κύπρο. Το EUC ακολουθεί μια συγκεκριμένη  πολιτική εισδοχής με βάση τo προηγούμενο ακαδημαϊκό ιστορικό και τις επιδόσεις των φοιτητών. Επί του παρόντος, στο ίδρυμα είναι εγγεγραμμένοι περισσότεροι από 12,250 φοιτητές, εκ των οποίων οι 70% είναι διεθνούς προέλευσης, οι οποίοι δύνανται να λάβουν διεθνώς αναγνωρισμένους τίτλους σπουδών προπτυχιακού, μεταπτυχιακού και διδακτορικού επιπέδου. Οι φοιτητές βαθμολογούνται με βάση το Ευρωπαϊκό Σύστημα Μεταφοράς και Συσσώρευσης Πιστωτικών Μονάδων (ECTS).

Το EUC είναι φημισμένο για τον προσανατολισμό του στην απασχολησιμότητα των φοιτητών του,  για την επένδυσή του στην καινοτομία υψηλής τεχνολογίας και τη διασύνδεσή του με τη βιομηχανία και την κοινωνία.

Το Start-up Center powered by Microsoft βρίσκεται στην Πανεπιστημιούπολη και ως κέντρο Νεοσύστατων επιχειρήσεων αποτελεί την εξέλιξη του κέντρου καινοτομίας της Microsoft. Λειτουργεί ως πηγή χρηματοδότησης και υποστήριξης, προωθώντας συνεργασίες μεταξύ επιχειρηματιών και πρωτοπόρων δημιουργών  στην ευρύτερη περιοχή και είναι ανοιχτό σε φοιτητές, καθηγητές, ερευνητές, επαγγελματίες πληροφορικής και επενδυτές. Το Κέντρο ενισχύει τους tech entrepreneurs, υποστηρίζοντας και βελτιώνοντας τις ιδέες τους, συμβάλλοντας – κατά τρόπο ουσιαστικό – στην εισαγωγή των εν λόγω ιδεών στην αγορά, με την παροχή της απαραίτητης δικτύωσης και πόρων.

## Ιστορία

Το ίδρυμα ιδρύθηκε το 1961 από τον Ιωάννη Γρηγορίου ως το πρώτο Κολλέγιο στην Κύπρο για σπουδές στα οικονομικά με την επωνυμία «Cyprus College». Το κολλέγιο μετεξελίχθηκε σε Ευρωπαϊκό Πανεπιστήμιο Κύπρου το 2007, βάσει του νόμου περί ιδιωτικών Πανεπιστημίων της Κυπριακής Δημοκρατίας.  Όλα τα Προπτυχιακά, Μεταπτυχιακά και Διδακτορικά προγράμματα σπουδών έχουν εγκριθεί από τον Κυπριακό Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ) και αναγνωρίζονται διεθνώς . 
Το Ευρωπαϊκό Πανεπιστήμιο Κύπρου συνεργάζεται με αρκετά πανεπιστήμια σε όλο τον κόσμο. Συμμετέχει στο πρόγραμμα Erasmus+  προσφέροντας την δυνατότητα  στους φοιτητές, τους ακαδημαϊκούς και το προσωπικό του  να σπουδάζουν, να επιμορφώνονται και να αποκτούν εμπειρίες  σε πολλά πανεπιστήμια στην Ευρώπη και στον κόσμο. Ο πρώην Πρόεδρος των Ηνωμένων Πολιτειών Αμερικής Μπιλ Κλίντον επισκέφθηκε, το 2012, το Ευρωπαϊκό Πανεπιστήμιο Κύπρου ως Επίτιμος Καγκελάριος των Πανεπιστημίων Laureate International. Ο πρώην Πρόεδρος μίλησε για την Κοινωνική Ευθύνη, τη Νεανική Ηγεσία και την αύξηση της πρόσβασης στην τριτοβάθμια εκπαίδευση. Από το 2018, ανήκει στον διεθνή οργανισμό Galileo Global Education, τον μεγαλύτερο οργανισμό πανεπιστημιακής εκπαίδευσης στην Ευρώπη με ένα δίκτυο 65 ιδρυμάτων σε 20 χώρες με σύνολο φοιτητών που ξεπερνά τις 300,000.

## Σχολές και Τμήματα

Στο Ευρωπαϊκό Πανεπιστήμιο Κύπρου λειτουργούν 6 Σχολές:

### Σχολή Διοίκησης Επιχειρήσεων

* Τμήμα Λογιστικής, Οικονομικών και Χρηματοοικονομικών
* Τμήμα Διοίκησης και Μάρκετινγκ

### Σχολή Επιστημών της Αγωγής, Ανθρωπιστικών και Κοινωνικών Επιστημών

* Τμήμα Τεχνών
* Τμήμα Επιστημών της Αγωγής
* Τμήμα Ανθρωπιστικών Επιστημών
* Τμήμα Κοινωνικών Επιστημών και Επιστημών Συμπεριφοράς

### Σχολή Θετικών Επιστημών

* Τμήμα Επιστήμης Ηλεκτρονικών Υπολογιστών και Μηχανικής
* Τμήμα Επιστημών Υγείας
* Τμήμα Επιστημών Ζωής

### Νομική Σχολή

Η Νομική Σχολή του Ευρωπαϊκού Πανεπιστημίου Κύπρου είναι η πρώτη αυτόνομη Νομική Σχολή στην Κύπρο, αναγνωρισμένη από το Νομικό Συμβούλιο της Κυπριακής Δημοκρατίας. Το εν λόγω γεγονός δίνει τη δυνατότητα στους αποφοίτους να εγγραφούν στον Δικηγορικό Σύλλογο Κύπρου και στους Δικηγορικούς Σύλλογους της Ελλάδας.

### Ιατρική Σχολή

Οι φοιτητές διδάσκονται και εκπαιδεύονται στην Κύπρο. Δεν απαιτείται «προ-ιατρική» εκπαίδευση, δεδομένου ότι το πρόγραμμα σπουδών παρέχει μια ολοκληρωμένη εκπαίδευση στις θεμελιώδεις επιστήμες. Η Ιατρική Σχολή του Ευρωπαϊκού Πανεπιστημίου Κύπρου είναι διαπιστευμένη από τον Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ), από το World Federation for Medical Education (WFME) , εγκεκριμένη από τον Ελληνικό Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (ΔΟΑΤΑΠ)  και εγγεγραμμένη στο Foundation for Advancement of International Medical Education and Research (FAIMER). Οι βραβευθέντες με Νόμπελ, βιοχημικός Tomas Lindahl (Χημεία 2015) και βιοχημικός Robert Huber (Χημεία 1988) αποτελούν μέλη του ακαδημαϊκού προσωπικού της Ιατρικής Σχολής, ενώ η Βιοχημικός Άντα Γιονάτ (Χημεία 2009) και ο Βιοχημικός Jean-Marie Lehn (Χημεία 1987) έχουν αναγορευθεί Επίτιμοι Καθηγητές της Σχολής. Το 2017, η Σχολή προσέφερε το 1ο Πρόγραμμα Οδοντιατρικής στην Κύπρο. Η Ιατρική Σχολή του ΕΠΚ είναι επίσημα αναγνωρισμένη από το Ευρωπαϊκό Κοινοβούλιο και το Συμβούλιο στην πλατφόρμα Internal Market Information System (ΙΜΙ). Επίσης, πληροί τις προϋποθέσεις της Educational Commission for Foreign Medical Graduates (ECFMG). Αυτό επιτρέπει στους αποφοίτους να υποβάλουν αίτηση για πιστοποίηση ECFMG, η οποία απαιτείται για τη συμμετοχή στις εξετάσεις United States Medical Licensing Examination (USMLE) και για τη συνέχιση μεταπτυχιακής εκπαίδευσης ή για την απόκτηση άδειας άσκησης ιατρικού επαγγέλματος στις Ηνωμένες Πολιτείες. Οι φοιτητές προέρχονται από πολλές χώρες όπως Αυστρία, Γαλλία, Γερμανία, Ελλάδα, Λουξεμβούργο, Πολωνία, Σουηδία, Ρωσία, Ηνωμένα Αραβικά Εμιράτα, Ηνωμένο Βασίλειο, ΗΠΑ και Κύπρο.

** Κλινική άσκηση **

Οι φοιτητές της Ιατρικής σχολής πραγματοποιούν κλινική άσκηση σε δημόσια και ιδιωτικά νοσοκομεία. Στην Κύπρο, τα συνεργαζόμενα ιδρύματα περιλαμβάνουν το Γερμανικό Ογκολογικό Κέντρο, το Mediterranean Hospital και το American Medical Center. Στην Ελλάδα, οι κλινικές ασκήσεις γίνονται στο ΙΑΣΩ Γενικό Νοσοκομείο, το Ιατρικό Διαβαλκανικό Κέντρο στη Θεσσαλονίκη και στον Όμιλο Ιατρικού Αθηνών. Στις Ηνωμένες Πολιτείες, φοιτητές εκπαιδεύονται στο Bergen New Bridge Medical Center και στο Larkin Hospital. Στη Γερμανία, συνεργαζόμενα νοσοκομεία είναι το St. Elizabethen Hospital και το Frankfurt Red Cross Hospital.

** Παράρτημα Ιατρικής Σχολής στη Φρανκφούρτη **
Το Ευρωπαϊκό Πανεπιστήμιο Κύπρου, ίδρυσε Παράρτημα της Ιατρικής Σχολής στη
Φρανκφούρτη το 2022, προσφέροντας το πτυχίο Ιατρικής (MD Medicine) στη Γερμανία. Το
Πτυχίο διδάσκεται εξ ολοκλήρου στην Αγγλική γλώσσα, έχει διάρκεια 6 χρόνια, με συνολικό
φόρτο 360 ECTS. Οι φοιτητές και οι φοιτήτριες ολοκληρώνουν 5,500 ώρες θεωρητικής και
πρακτικής εκπαίδευσης.

### Οδοντιατρική Σχολή

Η Οδοντιατρική Σχολή προσφέρει πενταετές Πτυχίο Οδοντιατρικής DBS, που διεξάγεται στα
Αγγλικά. Το πρόγραμμα ακολουθεί τις κατευθυντήριες γραμμές σχετικά με το προφίλ και τις
ικανότητες για τον πτυχιούχο Ευρωπαίο Οδοντίατρο, το οποίο έχει εγκριθεί από την Ένωση
Οδοντιατρικής Εκπαίδευσης στην Ευρώπη (Association of Dental Education in Europe, ADEE).

**Οδοντιατρική Κλινική στην Πανεπιστημιούπολη**

Η Οδοντιατρική κλινική λειτουργεί στην πανεπιστημιούπολη του EUC και χρησιμοποιείται για την εκπαίδευση των φοιτητών Οδοντιατρικής για την απόκτηση βασικών οδοντιατρικών δεξιοτήτων και κλινικών ικανοτήτων.

### Κτηνιατρική Σχολή

Η Σχολή Κτηνιατρικής προσφέρει πενταετές πτυχίο Κτηνιατρικής (Doctor of Veterinary Medicine, DVM) με εκπαίδευση στις διάφορες πτυχές της κτηνιατρικής επιστήμης, συμπεριλαμβανομένης της διάγνωσης, της θεραπείας, της χειρουργικής επέμβασης και της πρόληψής ασθενειών σε όλες τις κατηγορίες ζωών.
 
Το Πτυχίο Κτηνιατρικής, (Doctor of Veterinary Medicine, DVM) πληροί τις απαιτήσεις του Ευρωπαϊκού Συστήματος Αξιολόγησης της Κτηνιατρικής Εκπαίδευσης (European System of Evaluation of Veterinary Training ESEVT) με τις απαραίτητες κλινικές δεξιότητες στη Πανεπιστημιακή Κλινικής Μικρών Ζώων που λειτουργεί στη Σχολή.

## Μονάδα Εξ Αποστάσεως Εκπαίδευσης

Η Μονάδα ιδρύθηκε το 2013 και έχει αναπτυχθεί με ραγδαίο ρυθμό, προσφέροντας εύκολη πρόσβαση σε ευκαιρίες εκπαίδευσης σε μεγάλο αριθμό φοιτητών ή επαγγελματιών που δεν μπορούν να παρακολουθήσουν ένα συμβατικό πρόγραμμα σπουδών λόγω γεωγραφικών, επαγγελματικών, οικογενειακών ή άλλων περιορισμών. Ανταποκρινόμενη στην αυξανόμενη ανάγκη για μάθηση μέσω εναλλακτικών εκπαιδευτικών προγραμμάτων, η Μονάδα Εξ Αποστάσεως Εκπαίδευσης συμβάλλει στην προώθηση ισότιμων ευκαιριών εκπαίδευσης.
Σε συνεργασία με τις σχολές του Πανεπιστημίου, η Μονάδα Εξ Αποστάσεως Εκπαίδευσης προσφέρει προπτυχιακά και μεταπτυχιακά Προγράμματα σε διάφορους κλάδους όπως Εκπαίδευτική Ηγεσία, Μουσική Παιδαγωγική, Ψυχολογία, Δημόσια Υγεία, Δημόσια Διοίκηση, Συμβουλευτική και Επαγγελματικό Προσανατολισμό, Cybersecurity, Artificial Intelligence, Διοίκηση Επιχειρήσεων, ΜΒΑ, Marketing and Communications, Αγγλικές Σπουδές, Ελληνικές Σπουδές, Ποινικό Δίκαιο, Δημόσιο Δίκαιο, Διεθνές Εμπορικό Δίκαιο, Ψυχική Υγεία Παιδιού και Εφήβου, Ειδική και Ενιαία Εκπαίδευση, Τεχνολογίες Μάθησης και Επικοινωνίας και Εκπαίδευση STEAM, Medical Imaging, Neurorehabilitation, Medical Education και Λογοπαθολογία. Τα προγράμματα αυτά προσφέρονται στα Ελληνικά ή / και στα Αγγλικά. Όλα τα προγράμματα εξ αποστάσεως εκπαίδευσης είναι πλήρως αναγνωρισμένα στην Κύπρο από το Υπουργείο Παιδείας, Πολιτισμού, Αθλητισμού και Νεολαίας και στην Ελλάδα από τον ΔΟΑΤΑΠ.

## Διαπιστεύσεις

Όλα τα Προπτυχιακά, Μεταπτυχιακά και Διδακτορικά προγράμματα έχουν εγκριθεί από τον Κυπριακό Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ) και αναγνωρίζονται παγκοσμίως.

### Νοσηλευτική

Το πτυχίο Νοσηλευτικής του Ευρωπαϊκού Πανεπιστημίου Κύπρου έχει εγκριθεί από την Ευρωπαϊκή Επιτροπή ως πρόγραμμα που καλύπτεται από την Οδηγία 2005/36/ΕΚ σχετικά με την αμοιβαία αναγνώριση των επαγγελματικών προσόντων μεταξύ των κρατών‑μελών της Ευρωπαϊκής Ένωσης. Οι απόφοιτοι του προγράμματος μπορούν, υπό τις προϋποθέσεις της εκάστοτε εθνικής νομοθεσίας, να ασκούν το επάγγελμα του νοσηλευτή σε κράτη‑μέλη της Ευρωπαϊκής Ένωσης.
### Φαρμακευτική

Το πρόγραμμα Φαρμακευτικής περιλαμβάνεται στη World List of Pharmacy Schools
και είναι μέλος της International Pharmaceutical Federation (FIP). Το πρόγραμμα αναγνωρίζεται μέσα από το IMI, γεγονός που επιτρέπει στους αποφοίτους να ασκούν το επάγγελμα του φαρμακοποιού σε κράτη‑μέλη της Ευρωπαϊκής Ένωσης, σύμφωνα με την Οδηγία 2005/36/ΕΚ για την αναγνώριση των επαγγελματικών προσόντων.

### Διατροφή και Διαιτολογία

Σύμφωνα με το ΕΠΚ, το πρόγραμμα Διατροφής και Διαιτολογίας έχει διαμορφωθεί σύμφωνα με τα πρότυπα της Ευρωπαϊκής Ομοσπονδίας Συλλόγων Διαιτολόγων (EFAD), της Ακαδημίας Διατροφής και Διαιτολογίας των Ηνωμένων Πολιτειών και του Συμβουλίου Επαγγελματιών Υγείας και Φροντίδας (HCPC) του Ηνωμένου Βασιλείου. Οι απόφοιτοι έχουν τη δυνατότητα εγγραφής στο Συμβούλιο Εγγραφής Τεχνολόγων Τροφίμων, Διατροφολόγων και Διαιτολόγων, καθώς και στον Σύνδεσμο Διαιτολόγων και Διατροφολόγων Κύπρου.

### Λογιστική και Χρηματοοικονομικά

Το πτυχίο Λογιστικής αναγνωρίζεται από τα επαγγελματικά σώματα Association of Chartered Certified Accountants (ACCA) και Institute of Chartered Accountants in England and Wales (ICAEW). Το πανεπιστήμιο αναφέρει ότι οι απόφοιτοι του προγράμματος Λογιστικής μπορούν να λάβουν έως 12 απαλλαγές από τις 15 εξετάσεις του ICAEW και έως 9 απαλλαγές από τις 13 εξετάσεις του ACCA, ανάλογα με τα μαθήματα που έχουν ολοκληρώσει.

### Επιστήμη Υπολογιστών

Το πτυχίο στην Επιστήμη Υπολογιστών του ΕΠΚ αναγνωρίζεται από το Επιστημονικό και Τεχνικό Επιμελητήριο Κύπρου (ΕΤΕΚ). Το πρόγραμμα είναι επίσης συνδεδεμένο με το Ινστιτούτο Ηλεκτρολόγων και Ηλεκτρονικών Μηχανικών (IEEE). Το πανεπιστήμιο αναφέρει ότι το πρόγραμμα εναρμονίζεται με τα πρότυπα του ACM.

### Φυσικοθεραπεία

Το Ευρωπαϊκό Πανεπιστήμιο Κύπρου αναφέρει ότι το πρόγραμμα Φυσικοθεραπείας είναι βασισμένο στις προδιαγραφές της Παγκόσμιας Συνομοσπονδίας Φυσικοθεραπείας (World Physiotherapy). Οι απόφοιτοι μπορούν να αιτηθούν εγγραφής στο Μητρώο Φυσικοθεραπευτών μέσω του Συμβουλίου Εγγραφής Φυσιοθεραπευτών Κύπρου.

## Βραβεία και Αναγνώριση

**Times Higher Education** Στην παγκόσμια κατάταξη Times Higher Education World University Rankings 2025, το Ευρωπαϊκό Πανεπιστήμιο Κύπρου κατατάχθηκε στη ζώνη 801–1000. Στην επιμέρους θεματική κατάταξη Times Higher Education World University Rankings by Subject 2025, κατετάγη στη ζώνη 501–600 στους τομείς της Ιατρικής, της Οδοντιατρικής και των Επιστημών Υγείας.

**HR Excellence in Research** Το Σεπτέμβριο του 2017, απονεμήθηκε στο Ευρωπαϊκό Πανεπιστήμιο Κύπρου το λογότυπο ‘HR Excellence in Research’.Το λογότυπο απονέμεται κατόπιν αξιολόγησης των πολιτικών ανθρώπινου δυναμικού των πανεπιστημίων που αφορούν το ερευνητικό προσωπικό και το εργασιακό τους περιβάλλον. Το 2022, η Ευρωπαϊκή Επιτροπή ανανέωσε τη σχετική διάκριση για το Ευρωπαϊκό Πανεπιστήμιο Κύπρου.’.

Crestron International Awards Η Ιατρική Σχολή έλαβε 2 χρυσά βραβεία στο 2014 Crestron EMEA Commercial Awards για τις κατηγορίες "Best Education Installation" και "Best Medical Installation".

**ECTS Label** Στο ΕΠΚ απονεμήθηκε το Ευρωπαϊκό Σύστημα Μεταφοράς και Συσσώρευσης Πιστωτικών Μονάδων από την Ευρωπαϊκή Επιτροπή.

**Ιατρική Σχολή** Στην Ιατρική Σχολή του EUC έχει απονεμηθεί το πρώτο βραβείο για τις καλύτερες ιατρικές εγκαταστάσεις και το πρώτο βραβείο για τις καλύτερες ιατρικές λύσεις στον διαγωνισμό Crestron International Awards.

**Δίκτυο της Ουτρέχτης** Το Ευρωπαϊκό Πανεπιστήμιο Κύπρου, μετά από διαδικασία αξιολόγησης και σχετικής ψηφοφορίας, έγινε δεκτό ως πλήρες μέλος του «Δικτύου της Ουτρέχτης», το οποίο αποτελεί
σημείο αναφοράς για την ακαδημαϊκή του αριστεία παγκοσμίως.

**QS TOP UNIVERSITIES (QS Stars University Ratings)** Το Ευρωπαϊκό Πανεπιστήμιο Κύπρου αξιολογήθηκε από την QS World University Rankings, η οποία αξιολογεί πολλά από τα πιο περίβλεπτα πανεπιστήμια στις Ηνωμένες Πολιτείες, τον Καναδά και την Ευρώπη.
Η QS Stars University Rating χρησιμοποιείται από τα ενδιαφερόμενα μέρη και μελλοντικούς σπουδαστές, σε διεθνές επίπεδο, για τη διαμόρφωση μιας ευρύτερης αλλά και πιο ολοκληρωμένης εικόνας σε σχέση με την ποιότητα ενός ιδρύματος, καθώς εξετάζει τη διοικητική και ακαδημαϊκή υπόσταση του πανεπιστημίου και αξιολογεί κάθε πτυχή της απόδοσής του ,από τη διδασκαλία και την απασχολησιμότητα των αποφοίτων του μέχρι τις εγκαταστάσεις του και την κοινωνική ευθύνη. Το ΕΠΚ είναι το πρώτο πανεπιστήμιο σε Κύπρο και Ελλάδα που αξιολογήθηκε με τον υψηλότερο δείκτη «Πέντε Αστέρια» στους τομείς της διδασκαλίας, των εγκαταστάσεων, της κοινωνικής ευθύνης, της διεθνοποίησης, της απασχολησιμότητας και της στήριξης των φοιτητών.

Mε βάση τα αποτελέσματα της παγκόσμιας αξιολόγησης πανεπιστήμιων “QS Stars University Ratings” που ολοκληρώθηκε τον Ιούνιο 2024 το Ευρωπαϊκό Πανεπιστήμιο Κύπρου έλαβε την ανώτατη βαθμολογία 5 αστέρια (rated excellent) για τη συνολική του απόδοση ως επίσης και 5 αστέρια και στους ακόλουθους συγκεκριμένους τομείς:
* Teaching
* Global Engagement
* Online Learning
* Employability
* Diversity/Equality/Inclusion
* Medicine

**Αναγνωρίζεται από τον Ελληνικό ΔΟΑΤΑΠ** Το EUC είναι αναγνωρισμένο από τον Ελληνικό Διεπιστημονικό Οργανισμό Αναγνώρισης Τίτλων Ακαδημαϊκών και  Πληροφόρησης (ΔΟΑΤΑΠ) ως ισοδύναμο και αντίστοιχο των ελληνικών πανεπιστημίων.

## Έρευνα και Καινοτομία

Το Ευρωπαϊκό Πανεπιστήμιο Κύπρου αναπτύσσει ερευνητική δραστηριότητα σε ποικίλα επιστημονικά πεδία. Σύμφωνα με τη βάση δεδομένων Scopus, οι ετήσιες επιστημονικές δημοσιεύσεις του πανεπιστημίου υπερβαίνουν τις 500, με τον μεγαλύτερο όγκο του δημοσιευμένου έργου να εντοπίζεται στον τομέα της Ιατρικής. Σημαντική ερευνητική παραγωγή καταγράφεται επίσης στις Κοινωνικές Επιστήμες, τη Βιοχημεία, τη Γενετική και Μοριακή Βιολογία, την Επιστήμη και Μηχανική Υπολογιστών.

Σε επίπεδο χρηματοδότησης και έργων, το πανεπιστήμιο συμμετέχει σε περισσότερα από 70 ενεργά ερευνητικά προγράμματα, αντλώντας πόρους που υπερβαίνουν τα 10 εκατομμύρια ευρώ από ευρωπαϊκούς, εθνικούς και ιδιωτικούς φορείς.

Μέλη του ακαδημαϊκού προσωπικού συμπεριλήφθηκαν στην κατάταξη «World’s Top 2% Scientists» του Πανεπιστημίου Stanford και της Elsevier. Βάσει των στοιχείων για τον ετήσιο αντίκτυπο του 2025, δεκατρία μέλη του προσωπικού πλήρους απασχόλησης συμπεριλήφθηκαν στη λίστα, ενώ έξι μέλη κατατάχθηκαν στην κατηγορία του συνολικού αντίκτυπου κατά τη διάρκεια της ακαδημαϊκής τους σταδιοδρομίας.

## Υπηρεσίες Φοιτητών

**Διαμονή** Οι φοιτητικές μονάδες στέγασης βρίσκονται μόλις λίγα λεπτά μακριά από την πανεπιστημιούπολη και διαθέτουν μοντέρνα και κομψά στούντιο και διαμερίσματα ενός υπνοδωματίου, πλήρως επιπλωμένα.  Οι φοιτητικές μονάδες στέγασης διαθέτουν επίσης κοινωνικούς χώρους, όπως καφετέρια και γυμναστήριο, ενώ προσφέρουν και άλλες υπηρεσίες όπως αίθουσα πλυντηρίου, διασύνδεση με το διαδίκτυο, χώρο στάθμευσης αυτοκινήτων και ποδηλάτων και ένα πακέτο καλωσορίσματος με απαραίτητα οικιακά σκεύη. Το Γραφείο Στέγασης προσφέρει βοήθεια σε όλους τους φοιτητές για τον εντοπισμό κατάλληλων καταλυμάτων.

**Φοιτητική Ζωή** Η ζωή στην πανεπιστημιούπολη συμβάλει στην πνευματική, επαγγελματική, κοινωνική και πολιτιστική ανάπτυξη και εξέλιξη των φοιτητών. Οι φοιτητές ενθαρρύνονται να συμμετέχουν σε έναν ή περισσότερους ομίλους και φοιτητικές οργανώσεις. Οι εξωσχολικές δραστηριότητες ποικίλουν και συμπεριλαμβάνουν Διαγωνισμούς Ομιλίας Νομικής Ρητορικής, Πολιτιστικές Βραδιές, Διαλογισμό, Πάρτι, Εκδρομές και Φεστιβάλ.

**Κέντρο Καριέρας** Το Κέντρο Καριέρας του EUC παρέχει εξατομικευμένες υπηρεσίες σταδιοδρομίας για να ενδυναμώσει τις εμπειρίες ζωής των φοιτητών, να βελτιστοποιήσει τις ακαδημαϊκές τους επιλογές και να συμβάλει στην επίτευξη των επαγγελματικών τους στόχων. Με υψηλά ποσοστά επιτυχίας στην πρακτική άσκηση και την απασχόληση μετά την αποφοίτησή τους, το Κέντρο Καριέρας στηρίζει τους φοιτητές και τους αποφοίτους ώστε να προσδιορίσουν τις επαγγελματικές τους επιλογές – παράλληλα με την ενίσχυση της απασχολησιμότητάς τους – μέσα από μια σειρά δραστηριοτήτων και υπηρεσιών. Το Κέντρο Καριέρας του EUC διατηρεί ισχυρούς δεσμούς με τοπικούς και περιφερειακούς οργανισμούς του δημόσιου και ιδιωτικού τομέα, καθώς και με το δίκτυο αποφοίτων του πανεπιστημίου, συνδράμοντας στη διασύνδεση των φοιτητών με τους μελλοντικούς εργοδότες.

## Παραπομπές


Κατηγορία:Πανεπιστήμια στην Κύπρο